钦定古今图书集成/理学汇编/文学典/第197卷 > 《缑山道中五咏诗序》穆员
## 钦定古今图书集成/理学汇编/文学典/第197卷 > 《缑山道中五咏诗序》穆员

仲春之节，洛帅还近郊，亚尹尚书郎御史元公李公
韦公，将事如军，赏心百里。予时有所系，不克与偕。三
君子赋《嵩峰》《汉陵》《维源》《竹涧》《仙坛》五篇，遗我居者。善
乎！诗之时用也！如绘出其芳，镜涵群象，翚呈鲜彩，琴
韵雅音。俯仰吟咏之间，若在春光之上，晴峰之下，境
移众目，胜集我心。诗之时用也如此。否则一时得之，
“人与闲云并散，兴与夕阳俱尽，春与残花共谢”，游者
居者，等无及焉。他日属和之声，洛阳为之动。既编次
盈什，则不可不纪其所以然。